Terugskommeling kwel | News24
Die provinsiale leiers van Cope, die DA en die EFF in die Noord-Kaap het Dinsdag (13 Junie) kommer uitgespreek oor die Noord-Kaapse premier Sylvia Lucas se besluit om die skommeling van haar kabinet te herroep, wat beteken dat die omstrede Mac Jack weer in sy pos as LUR van ekonomiese ontwikkeling, finansies en die tesourie aangestel is. Van links is Pakes Dikgetsi (Cope), Andrew Louw (DA) en Aubrey Baartman (EFF). Foto: Christiaan Cloete
Opposisiepartye het Dinsdag 13 Junie kommer uitgespreek oor die Noord-Kaapse premier, Sylvia Lucas, se besluit om die omstrede herskommeling van die Noord-Kaapse kabinet ongedaan te maak.
Die DA, EFF en Cope het veral kommer uitgespreek oor die heraanstelling van Mac Jack as die LUR van ekonomiese ontwikkeling, finansies en die tesourie.
“Daar hang tans ’n donker wolk van omstredenheid oor Jack se kop, net soos sy voorganger, John Block. In ’n dossier wat by die Valke ingedien is, word melding gemaak van ’n bedrag van R26 miljioen wat uit die Noord-Kaapse fonds vir ekonomiese groei en ontwikkeling gekom het en glo aangewend is om die ANC se ver­kiesingskonferensie te finansier,” lui ’n uittreksel uit die verklaring.
Volgens Andrew Louw, provinsiale leier van die DA in die Noord-Kaap, laat die skuif opnuut vrae ontstaan oor hoe veilig openbare geld is met Jack in beheer van die tesourie.
Volgens Pakes Dikgetsi, provinsiale leier van Cope, laat die besluit om Lucas se kabinetskommeling te herroep ook vrae ontstaan oor haar onafhanklikheid as premier.
Volgens Dikgetsi het alleenlik die premier van die Noord-Kaap ingevolge die Grond­wet die mag om lede van die uitvoerende raad aan te stel, bevoegdhede en funksies aan hulle toe te wys en hulle te ontslaan.
“Die ANC het nie die mag om die premier aan te sê hoe sy haar grond­wetlike verantwoordelikheid moet uitvoer nie,” meen Dikgetsi.
Aubrey Baartman, provinsiale leier van die EFF, meen dat die heraanstelling van Jack die publiek se vertroue in Lucas en die Noord-Kaapse leierskap geskend het en meen dat haar verbintenis tot die bekamping van korrupsie nou in twyfel getrek sal word.
Lucas het in Mei, aan die vooraand van die ANC se provinsiale beraad in Colesberg, tot groot verbasing aangekondig dat sy haar kabinet skommel.
Die skommeling het gekom in ’n tyd wat Lucas en Zamani Saul in ’n felle stryd om die leierskap van die ANC in die Noord-Kaap gewikkel was.
Die skommeling, wat wyd as ’n politieke skuif beskou is, is skerp in die ANC gekritiseer.
Lucas het later die skuif verdedig deur te sê dat dit gedoen is om korrupsie te beveg.
Nadat Saul die leierskapstryd gewen het en as provinsiale voorsitter van die ANC in die Noord-Kaap verkies is, is Lucas se skuiwe egter ongedaan gemaak en is die geskorste lede van die uitvoerende raad, insluitend Jack en Pauline Williams, LUR vir vervoer, veiligheid en skakeling, heraangestel.
Hulle is verlede week weer ingehuldig.
Volgens Louw het opposisiepartye reeds ’n versoek by die speaker van die Noord-Kaapse wetgewer ingedien dat daar oor Lucas se besluit om haar skommeling om te keer, gedebatteer word.